La desena edició del festival d'art urbà Més Que Murs comença esta setmana
06 de maig 2025

Este dissabte 10 de maig a les 11.00 hores arrancarà oficialment la desena edició del festival d'art urbà _Més Que Murs_, organitzat pel departament de Joventut de l'Ajuntament de Sagunt amb la col·laboració dels departaments de Memòria Històrica, Turisme i Esports. Ho farà amb una exhibició de grafiti en la façana de la nau industrial d'Alianzas en Aceros, situada en l'avinguda Joan d'Àustria, al Port de Sagunt.

Fins al 20 de maig, data en què conclourà, es donaran cita en el municipi autors i autores de renom que decoraran amb els seus treballs fins a sis murals dels dos nuclis. A més a més, hi haurà diverses activitats relacionades amb esta matèria en diferents espais urbans de la ciutat.

En l'exhibició de grafiti amb la qual es donarà el tir d'eixida d'esta tradicional programació faran els seus treballs una trentena d'artistes urbans, bona part dels i de les quals són de la comarca, i l'activitat es prolongarà també durant part del diumenge perquè done temps a acabar les intervencions iniciades en la jornada anterior.

Entre les propostes satèl·lit, el dissabte 17 de maig a les 17.00 hores en el Casal Jove del Port de Sagunt, i sota el títol _delete.exe_, un col·lectiu de jóvens del municipi ha preparat un esdeveniment que combina un mercat ambulant d'art i artesania amb música en directe i creació artística en viu.

Així mateix, s'ha oferit a instituts i entitats del municipi que així ho desitgen la iniciativa _Work in progress_, que consistix en la possibilitat de realitzar visites durant el festival als murals mentres s'estan pintant per a poder observar el procés i atendre l'explicació que els i les artistes els facen de la seua obra, establint un diàleg entre grups visitants i autors i autores.

No obstant això, el 9 de maig ja hi haurà activitat creadora, ja que començaran a pintar-se diferents espais de la ciutat a mans d'artistes urbans com ara Irene Remón, que farà una intervenció en el CEIP José Romeu (avinguda Sants de la Pedra); Alba Boscà + Sara Mono, que ho faran en la piscina Almudàfer (avinguda 3 d'Abril); Manu Cardiel, que pintarà en l'Edifici UGT de Sagunt (avinguda Doctor Palos), dins dels actes de commemoració dels 50 Anys de Democràcia, juntament amb el departament de Memòria Històrica; Mawe & Pauceda, en l'Edifici EPA (carrer Dolores Ibárruri); Iris Serrano, que farà un mural col·laboratiu amb els grups de participació dels Casals Jóvens en col·laboració amb UNRWA el 16 i el 17 de maig en el Casal Jove de Sagunt (carrer Romeu, 8); i Xolaka, amb un mural en l'IES María Moliner (carrer Dolores Ibárruri) que commemorarà el 125 aniversari del naixement de la filòloga que dona nom al centre, qui va residir a la ciutat.

Enguany el festival compta amb la col·laboració del comité autonòmic de la UNRWA (Agència de Nacions Unides pels refugiats de Palestina a Orient Pròxim) en la Comunitat Valenciana, de diversos centres educatius del municipi com ara el CEIP José Romeu, l'IES María Moliner i l'EPA Miguel Hernández, el sindicat UGT i empreses com Alianzas en Aceros SLU.

![](/media/1cmhx5i5/c_cartel_mesquemurs2025.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/2025-05-06-la-desena-edicio-del-festival-d-art-urba-mes-que-murs-comenca-esta-setmana/ "Facebook")
*   [](http://twitter.com/share?url=https://aytosagunto.es/va/actualitat/2025-05-06-la-desena-edicio-del-festival-d-art-urba-mes-que-murs-comenca-esta-setmana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-06-la-desena-edicio-del-festival-d-art-urba-mes-que-murs-comenca-esta-setmana/ "Linked In")
*   [](mailto:?body=https://aytosagunto.es/va/actualitat/2025-05-06-la-desena-edicio-del-festival-d-art-urba-mes-que-murs-comenca-esta-setmana/)